PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KH/1/1/081	Bratislava: 14. marec 2001

	Protimonopolný úrad Slovenskej republiky, I. výkonný odbor v správnom konaní začatom na návrh podnikateľa Melitta ČR s.r.o., so sídlom Domažlická 3, 130 00 Praha 3, Česká republika zastúpeného splnomocneným právnym zástupcom Mgr. Zuzanou Špánikovou, Nörr Steifenhofer Lutz, Na Příkopě 15, 110 00 Praha 1, Česká republika vo veci dohody obmedzujúcej súťaž uzavretej medzi podnikateľmi Melitta ČR s.r.o., Domažlická 3, 130 00 Praha 3, Česká republika a Clearens Slovakia, s.r.o., M. Rázusa 32, 955 01 Topoľčany, za účasti spoločnosti Melitta Gesellschaft m.b.H., Münchner-Bundesstraße 131, 5121 Salzburg, Rakúsko

rozhodol:

1.	na základe § 11 ods. 1 písm. d) v spojení s § 5 ods. 4 zákona č. 188/1994 Z.z. o ochrane hospodárskej súťaže v znení neskorších predpisov tak, že  Zmluva o zmluvnom obchodníkovi uzavretá medzi podnikateľom Melitta ČR s.r.o., Domažlická 3, 130 00 Praha 3, Česká republika  zastúpeným splnomocneným právnym zástupcom Mgr. Zuzanou Špánikovou, Nörr Stiefenhofer Lutz, Na Příkopě 15, 110 00 Praha 1, Česká republika a podnikateľom Clearens Slovakia, s.r.o., M. Rázusa 32, 955 01 Topoľčany za účasti spoločnosti Melitta Gesellschaft m.b.H., Münchner-Bundesstraße 131, 5121 Salzburg, Rakúsko, zo dňa 11.07.2000 je v ustanoveniach Článku 3 bod č. 5 a v Článku 5 bod č. 6  zakázaná podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov, pretože nespĺňa súčasne podmienky podľa § 5 ods. 4 písm. a) až d) zákona č. 188/1994 Z.z. o ochrane hospodárskej súťaže v znení neskorších predpisov. 

2. na základe § 11 ods. 1 písm. d) v spojení s § 5 ods. 4 zákona č. 188/1994 Z.z. o ochrane hospodárskej súťaže v znení neskorších predpisov tak, že zákaz podľa § 3 zákona č. 188/1994 Z.z. o ochrane hospodárskej súťaže v znení neskorších predpisov sa nevzťahuje na Zmluvu o zmluvnom obchodníkovi uzavretú medzi podnikateľom Melitta ČR s.r.o., Domažlická 3, 130 00 Praha 3, Česká republika zastúpeným splnomocneným právnym zástupcom Mgr. Zuzanou Špánikovou, Nörr Stiefenhofer Lutz, Na Příkopě 15, 110 00 Praha 1, Česká republika a podnikateľom Clearens Slovakia, s.r.o., M. Rázusa 32, 955 01 Topoľčany za účasti spoločnosti Melitta Gesellschaft m.b.H., Münchner-Bundesstraße 131, 5121 Salzburg, Rakúsko dňa 11.07.2000  v ustanoveniach Článku 1 bod č. 1, Článku 3 bod č. 1, 2 a 4, Článku 5 bod č. 1 a 3, a Článku 10 bod č. 1 a 3, pretože tieto časti spĺňajú súčasne podmienky podľa § 5 ods. 4 písm. a) až d) zákona č. 188/1994 Z.z. o ochrane hospodárskej súťaže v znení neskorších predpisov do 31.12.2005.  

Odôvodnenie:

	Na základe podnetu podnikateľa Melitta ČR s.r.o., so sídlom Domažlická 3, 130 00 Praha 3, Česká republika (ďalej len „Melitta ČR s.r.o.“) zastúpeného právnym zástupcom Mgr. Zuzanou Špánikovou, Nörr Stiefenhofer Lutz, Na Příkopě 15, 110 00 Praha 1, začalo dňa 18.12.2000 v zmysle § 12 ods. 1 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“) správne konanie. Podnet sa týkal požiadavky na vydanie rozhodnutia k Zmluve o zmluvnom obchodníkovi zo dňa 11.07.2000 (ďalej len „Zmluva“) uzavretej medzi podnikateľmi Melitta ČR s.r.o. a Clearens Slovakia, s.r.o., M. Rázusa 32, Topoľčany (ďalej len „Clearens Slovakia, s.r.o.“) za účasti spoločnosti Melitta Gesellschaft m.b.H., Münchner-Bundesstraße 131, 5121 Salzburg, Rakúsko (ďalej len „Melitta Gesellschaft m.b.H.“) v zmysle § 5 ods. 4 zákona o tom, že zákaz podľa § 3 a 4 zákona sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne spĺňajú podmienky stanovené v § 5 ods. 4 písm. a) až d) zákona (individuálna výnimka).

	V zmysle § 12 ods. 1 zákona účastníkmi konania sú navrhovateľ a podnikatelia, o ktorých právach, právom chránených záujmoch alebo povinnostiach ustanovených týmto zákonom sa má rozhodnúť.

	Účastníkmi predmetného konania sú teda podnikatelia Melitta ČR s.r.o. a Clearens Slovakia, s.r.o. Podnikateľ Melitta Gesellschaft m.b.H. v danom prípade nie je účastníkom konania napriek tomu, že Zmluvu podpísal, nakoľko táto nezasahuje do jeho práv, právom chránených záujmov alebo povinností.

	Tomuto správnemu konaniu predchádzalo konanie vo veci vydania „negatívneho atestu“ v zmysle § 5 ods. 3 zákona, o ktoré požiadala spoločnosť Melitta ČR s.r.o. prostredníctvom svojho právneho zástupcu Mgr. Zuzany Špánikovej a bolo ukončené vydaním rozhodnutia úradu č. 2001/KH/1/1/041 zo dňa 15.02.2001, ktorým úrad rozhodol na základe § 5 ods. 3 zákona, že Zmluva uzavretá medzi podnikateľmi Melitta ČR s.r.o. a Clearens Slovakia, s.r.o. za účasti spoločnosti Melitta Gesellschaft m.b.H. je v rozpore s § 3 a súčasne je v rozpore s § 5 ods. 1 zákona, nakoľko spoločný podiel účastníkov dohody obmedzujúcej súťaž presiahol 5 % celkového podielu zhodných alebo vzájomne zastupiteľných tovarov na príslušných relevantných trhoch.  

	Predmetná Zmluva upravuje vzťahy medzi spoločnosťou Melitta ČR s.r.o. ako predávajúcim a  spoločnosťou Clearens Slovakia, s.r.o. ako kupujúcim a  súčasne výhradným predajcom. 

	Predmetom podnikania spoločnosti Melitta ČR s.r.o. podľa výpisu z obchodného registra vedeného Mestským súdom v Prahe oddiel C, vložka 53867 zo dňa 29.01.2001 je kúpa tovaru za účelom jeho ďalšieho predaja a predaj s výnimkou tovaru uvedeného v prílohe zákona č. 455/1991 Zb. o živnostenskom podnikaní (živnostenský zákon) v znení neskorších predpisov a tovaru týmto zákonom vylúčeným, ako aj sprostredkovateľská činnosť v oblasti obchodu a služieb.

	Predmetom podnikania spoločnosti Clearens Slovakia, s.r.o. podľa výpisu z Obchodného registra Okresného súdu Nitra Oddiel: Sro, Vložka číslo: 11187/N je predovšetkým: kúpa tovaru za účelom jeho predaja iným prevádzkovateľom živnosti (veľkoobchod) a kúpa tovaru za účelom jeho predaja konečnému spotrebiteľovi (maloobchod).

	Relevantný trh v zmysle § 7 ods. 3 zákona je definovaný ako priestorový a časový súbeh ponuky a dopytu takých tovarov, ktoré sú na uspokojenie určitých potrieb spotrebiteľov zhodné alebo vzájomne zastupiteľné. Relevantný trh je potrebné definovať z troch hľadísk: geografického, časového a vecného.

	Ako geografický relevantný trh bolo zadefinované územie Slovenskej republiky, nakoľko celá táto geografická oblasť má charakter homogénneho prostredia.

	Z časového hľadiska ako relevantný trh bolo stanovené obdobie od 11.07.2000, t.j. obdobie od podpísania Zmluvy, keď existovala reálna možnosť vzájomného ovplyvňovania konania podnikateľov.

	Ako vecný – výrobkový relevantný trh boli stanovené trhy veľkoobchodného predaja nasledovných zmluvných tovarov:
- Trh veľkoobchodného predaja vreciek do vysávačov  -  15 %
- Trh veľkoobchodného predaja fólií pre domácnosť a vreciek na odpadky  -  10 % 
- Trh veľkoobchodného predaja filtrov do kávovarov  -  5 %
- Trh veľkoobchodného predaja kávovarov  -  3 % 
Vyššie uvedené percentá predstavujú spoločné podiely účastníkov dohody obmedzujúcej súťaž, na príslušných relevantných trhoch, určené odborným odhadom podnikateľa Clearens Slovakia, s.r.o.

	Ustanovenie § 3 ods. 1 zákona kvalifikuje dohody obmedzujúce súťaž ako dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže. Takéto dohody sú zakázané, ak zákon neustanovuje inak.

Podľa § 3 ods. 3 zákona dohody obmedzujúce súťaž sú zakázané podľa ods. 1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu.
	
	Pri posudzovaní dohôd obmedzujúcich súťaž na trhu Slovenskej republiky úrad v zmysle § 5 ods. 4  zákona zvažuje pomer ujmy na súťaži a prínosov k hospodárskej efektívnosti, pričom vychádza z charakteru situácie na relevantnom trhu, na ktorom sa prejaví dopad dohody.	

	V zmysle § 5 ods. 4 zákona zákaz podľa § 3 a 4 sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne spĺňajú podmienky uvedené v § 5 ods. 4 písm. a) až d) zákona.

	Úrad pri posudzovaní Zmluvy analyzoval individuálne každé jej ustanovenie, ktoré je dohodou obmedzujúcou súťaž, či súčasne spĺňa podmienky stanovené v § 5 ods. 4 zákona.

(1)  Článok 1 – Predmet zmluvy  bod č. 1, kde sa uvádza:  „Podnikateľ (Melitta ČR s.r.o.) 
       poveruje  zmluvného  obchodníka  (Clearens  Slovakia, s.r.o.)  výhradným  predajom
       zmluvných produktov“. 
                                              
(2)  Článok  3 – Zmluvná   oblasť  bod  č. 1,  kde   sa  uvádza:  „ Zmluvnou   oblasťou  je
       Slovenská  republika“;  bod  č. 2  „Podnikateľ  neposkytne v zmluvnej  oblasti  tretej
       osobe  práva na predaj  zmluvných produktov v zmluvnej oblasti počas doby  ;trvania
Zmluvy“; bod č. 4 „Zmluvný obchodník sa zaväzuje nezískavať pre zmluvné                   produkty okrem zmluvnej oblasti žiadnych zákazníkov.....“

(3)   Článok 5 – Povinnosti  zmluvného  obchodníka  bod  č. 1, kde  sa uvádza: „Zmluvný
        obchodník  odoberá   zmluvné  produkty  za  účelom  ďalšieho  predaja  výlučne  od
        podnikateľa“   a   bod   č.  3   „Zmluvný    obchodník    neodkladne   odovzdá   ďalej 
        podnikateľovi dotazy a objednávky došlé z mimozmluvnej oblasti“.
 
(4)   Článok 10 – Tvorba cien bod č. 1, kde sa uvádza: „Zmluvný obchodník má pri určení
        od  neho  požadovaných  cien  voľnosť.  Cenníky   vydávané   podnikateľom  sú  iba
        nezáväznými  cenovými  doporučeniami .....  To  isté  platí pre príklady  kalkulácií a
        ostatné takéto úvahy“ a v bode č. 3 sa uvádza „Zmluvný obchodník bude neodkladne 
        informovať podnikateľa o tvorbe nových cien“.

	Po analýze Článku 10 bod č. 1 a 3 a jeho vysvetlení podnikateľom Clearens Slovakia, s.r.o. listom zo dňa 12.02.2001 úrad dospel k záveru, že toto cenové opatrenie je len opatrením formálnym a nejde nad rámec § 5 ods. 4 písm. c) zákona.

	Ustanovenia Zmluvy uvedené pod bodom (1) až (4) v celom jej kontexte spĺňajú podmienky § 5 ods. 4 písm. a) a b) zákona tým, že umožňujú podporu odbytu tovarov a vedú k intenzívnemu marketingu, kontinuite dodávok a súčasne racionalizujú distribúciu a stimulujú hospodársku súťaž medzi tovarmi rôznych výrobcov. Racionalizácia distribúcie vyplýva z toho, že zmluvným stranám  umožňujú plánovať predaj presnejšie a na dlhšie obdobie, znižovať náklady na udržiavanie zásob a marketing.
Prospech spotrebiteľov spočíva v tom, že majú možnosť dostávať tovary pravidelne a ľahšie a vzhľadom na spomínané úspory v distribúcii a marketingu aj lacnejšie.

Ďalej úrad konštatuje, že predmetné ustanovenia Zmluvy ukladajú jej účastníkom len také obmedzenia, ktoré sú nevyhnutné pre dosiahnutie obchodných zámerov zmluvných strán, čím súčasne je splnená podmienka § 5 ods. 4 písm. c) zákona.

Vzhľadom na charakter vecných relevantných trhov a trhovú pozíciu účastníkov dohody, ktorá je daná ich spoločným podielom zhodných alebo vzájomne zastupiteľných tovarov na týchto relevantných trhoch (ktoré sa pohybujú v rozmedzí od 3 % do 15 %), Zmluva neumožňuje vylúčiť súťaž vo vzťahu k podstatnej časti dotknutého tovaru, čím je splnená podmienka § 5 ods. 4 písm. d) zákona.

	Úrad ďalej pristúpil k určeniu času, na ktorý sa ustanovenia Článku 1 bod č. 1, Článku 3 bod č. 1,2 a 4, Článku 5 bod č. 1 a 3 a Článku 10 bod č. 1 a 3 Zmluvy nevzťahuje zákaz podľa § 3 zákona. Úrad pritom analyzoval úroveň obmedzenia súťaže, ku ktorému na základe týchto ustanovení dochádza a ich prínosu k hospodárskej efektívnosti. Vychádzal pritom z charakteristiky vymedzených relevantných trhov a postavenia zmluvných strán na týchto trhoch, a súčasne v spojitosti s tým zhodnotil vyššie uvedené prínosy Zmluvy.

	Úrad prišiel k záveru, že zákaz podľa § 3 zákona sa na Zmluvu v časti Článku 1 bod č. 1, Článku 3 bod č. 1, 2 a 4, Článku 5 bod č. 1 a 3 a Článku 10 bod č. 1 a 3 nevzťahuje do 31.12.2005. Toto obdobie platnosti Zmluvy je primeraným časom vo vzťahu k obmedzeniu hospodárskej súťaže. Tento čas je nevyhnutný na dosiahnutie cieľov Zmluvy a je predpoklad, že počas tohto obdobia môžu zmluvné strany dosiahnuť svoje obchodné zámery.

	V ďalšom kroku úrad analyzoval nasledovné ustanovenia predmetnej Zmluvy:

(5) Článok 3 – Zmluvná oblasť bod č. 5, kde sa spoločnosť Clearens Slovakia, s.r.o. „zaväzuje, že v zmluvnej oblasti nebude zásobovať žiadnych obchodníkov o ktorých vie alebo musí vedieť, že takýto obchodník ďalej predáva zmluvné produkty zákazníkom mimo zmluvnej oblasti“.

(6) Článok 5 – Povinnosti zmluvného obchodníka bod č. 6, kde sa uvádza, že zmluvný obchodník je povinný na všetky ním vydávané cenníky vytlačiť dodatok „Produkty sú určené výhradne na predaj v Slovenskej republike“.

	Ustanovenia Zmluvy uvedené pod bodmi (5) a (6) v celom jej kontexte spĺňajú podmienky § 5 ods. 4 písm. a), b) a d) zákona, avšak sú obmedzeniami hospodárskej súťaže, ktoré idú nad rámec § 5 ods. 4 písm. c) zákona. Ustanovenia Článku 3 bod č. 5 a Článku 5 bod č. 6 Zmluvy majú za následok vylúčenie tzv. „pasívneho obchodu“, pretože v dôsledku týchto ustanovení spoločnosť Clearens Slovakia, s.r.o. môže predávať zmluvne dohodnuté tovary len vymedzenému okruhu zákazníkov v rámci dohodnutej zmluvnej oblasti a súčasne predstavujú obmedzenie hospodárskej súťaže aj z hľadiska tretích strán – odberateľov zmluvných tovarov spoločnosti Clearens Slovakia, s.r.o., nakoľko títo nemajú možnosť predmetné tovary následne predávať mimo zmluvnej oblasti spoločnosti Clearens Slovakia, s.r.o.

	Na základe týchto výsledkov analýzy úrad konštatuje, že ustanovenia Zmluvy uvedené pod bodom (5) a (6) nespĺňajú podmienku § 5 ods. 4 písm. c) zákona.
 
 	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                                        Ing. Ladislav Szabó
                                                                 riaditeľ I. výkonného odboru

Rozhodnutie sa doručí:

Zuzana Špániková, Nörr Stiefenhofer Lutz,
Na Příkopě 15, 110 00 Praha 1, Česká republika

Ing. Milan Dostál, konateľ spoločnosti Clearens 
Slovakia, s.r.o., M. Rázusa 32, 955 01 Topoľčany